http://www.thaigov.go.th

 วันนี้ (4 มกราคม 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติจราจรทางบก (ฉบับที่ ..) พ.ศ. ....

 2. เรื่อง ร่างพระราชบัญญัติคุ้มครองแรงงาน (ฉบับที่ ..) พ.ศ. ....

 3. เรื่อง ร่างพระราชบัญญัติผลิตภัณฑ์สมุนไพร พ.ศ. ....

 4. เรื่อง ร่างพระราชกฤษฎีกากำหนดจำนวน ที่ตั้ง เขตศาล และวันเปิดทำการศาลอาญา คดีทุจริตและประพฤติมิชอบภาค พ.ศ. ....

 5. เรื่อง ร่างกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นใน สำนักงานตำรวจแห่งชาติ (ฉบับที่ ..) พ.ศ. ....

 6. เรื่อง ร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติกำหนด ค่าธรรมเนียมการใช้ยานยนตร์บนทางหลวงและสะพาน พ.ศ. 2497

 บนทางหลวงและสะพาน พ.ศ. 2497 เพื่อกำหนดเพิ่มวิธีการเสียค่าธรรมเนียมการ ใช้ยานยนตร์โดยชำระเงินผ่านบัตรอัตโนมัติ

|  |
| --- |
| **เศรษฐกิจ- สังคม** |

 7. เรื่อง โครงการดำเนินงานโฆษณา ประชาสัมพันธ์ และจัดกิจกรรมเพื่อพลิกโฉมประเทศ สู่ “Thailand 4.0” โดยใช้งบกลาง รายการเงินสำรองจ่ายเพื่อกรณีฉุกเฉินหรือ จำเป็น

                     8. เรื่อง หลักเกณฑ์และวิธีการเยียวยาให้แก่ข้าราชการทหารผู้ได้รับผลกระทบจากความ เหลื่อมล้ำของอัตราเงินเดือน (กระทรวงกลาโหม)

 9. เรื่อง หลักเกณฑ์และวิธีการเยียวยาให้แก่ข้าราชการตำรวจผู้ได้รับผลกระทบจากความ เหลื่อมล้ำของอัตราเงินเดือน (สำนักงานตำรวจแห่งชาติ)

 10. เรื่อง ขอความเห็นชอบการเสียภาษีสลากบำรุงกาชาดไทย

 11. เรื่อง การดำเนินการตามมติคณะกรรมการพืชน้ำมันและน้ำมันพืช

 12. เรื่อง นโยบายและยุทธศาสตร์ส่งเสริมศิลปวัฒนธรรมร่วมสมัย พ.ศ. 2560 - 2564

 13. เรื่อง แนวทางการเตรียมบุคลากรก่อนเข้าสู่กระบวนการยุติธรรมและการพัฒนา บุคลากรในกระบวนการยุติธรรม

 14. เรื่อง กรอบการวิจัยด้านการพัฒนากระบวนการยุติธรรม

|  |
| --- |
| **แต่งตั้ง** |

 15. เรื่อง เสนอชื่อผู้แทนคณะรัฐมนตรีเพื่อดำรงตำแหน่งกรรมาธิการวิสามัญกิจการสภานิติ บัญญัติแห่งชาติ

 16. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)

 17. เรื่อง การแต่งตั้งข้าราชการพลเรือนสามัญประเภทบริหารระดับสูง (กระทรวง ทรัพยากรธรรมชาติและสิ่งแวดล้อม)

 18. เรื่อง แต่งตั้งกรรมการผู้ทรงคุณวุฒิในคณะกรรมการบริหารศูนย์คุณธรรม

 19. เรื่อง แต่งตั้งข้าราชการการเมือง (นายเจริญรัฐฉิมสำราญ และ นายสุพจน์ มัฆวิบูลย์)

 20. เรื่อง การแต่งตั้งผู้รักษาราชการแทนรัฐมนตรีว่าการกระทรวงศึกษาธิการ

21. เรื่อง การแต่งตั้งข้าราชการการเมือง [ตำแหน่งเลขานุการรัฐมนตรีประจำ

 สำนักนายกรัฐมนตรี (นายออมสิน ชีวะพฤกษ์)

 (รองศาสตราจารย์กัณวีร์ กนิษฐ์พงศ์)]

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติจราจรทางบก (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างพระราชบัญญัติจราจรทางบก (ฉบับที่ ..) พ.ศ. .... ตามที่สำนักงานตำรวจแห่งชาติ (ตช.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงการคลัง กระทรวงยุติธรรม และสำนักงานศาลยุติธรรมไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

 **สาระสำคัญของร่างพระราชบัญญัติ**

 1. แก้ไขเพิ่มเติมน้ำหนักของรถยนต์บรรทุกส่วนบุคคลจาก 1,600 กก. เป็น 2,200 กก. ที่ไม่ต้องขับรถในช่องเดินรถด้านซ้ายสุดหรือใกล้เคียงกับช่องเดินรถประจำทางแล้วแต่กรณีให้สอดคล้องกับพระราชบัญญัติรถยนต์ พ.ศ. 2522 แก้ไขเพิ่มเติมโดยพระราชบัญญัติรถยนต์ (ฉบับที่ 17) พ.ศ. 2557

 2. กำหนดให้ผู้ขับขี่มีหน้าที่ต้องจัดให้คนโดยสารซึ่งนั่งในรถทุกคนต้องรัดร่างกายด้วยเข็มขัดนิรภัยขณะโดยสารรถยนต์

 3. แก้ไขเพิ่มเติมมาตรการบังคับสำหรับผู้ขับขี่ที่ไม่ชำระค่าปรับตามใบสั่งโดยกำหนดให้พนักงานเจ้าหน้าที่ตามร่างพระราชบัญญัติจราจรทางบก (ฉบับที่ ..) พ.ศ. .... (ตำรวจซึ่งปฏิบัติหน้าที่ควบคุมการจราจร) มีหน้าที่ออกหนังสือแจ้งเตือนให้ผู้ขับขี่หรือเจ้าของรถที่ไม่ชำระค่าปรับตามใบสั่งมาชำระค่าปรับภายใน 15 วัน โดยหากบุคคลดังกล่าวยังไม่ปฏิบัติตามหนังสือแจ้งเตือนข้างต้น ก็ให้พนักงานเจ้าหน้าที่แจ้งไปยังนายทะเบียนตามกฎหมายว่าด้วยรถยนต์หรือกฎหมายว่าด้วยการขนส่งทางบกให้ชะลอการรับชำระภาษีประจำปีไว้ก่อน พร้อมทั้งให้นายทะเบียนดังกล่าวมีอำนาจสั่งยึดหรือพักใช้ใบอนุญาตขับขี่ของบุคคลนั้นด้วย

 4. กำหนดให้เจ้าหน้าที่พนักงานจราจร พนักงานสอบสวน หรือพนักงานเจ้าหน้าที่มีอำนาจสั่งให้มีการทดสอบผู้ขับขี่ว่าเมาสุราหรือของเมาอย่างอื่นหรือไม่ด้วยวิธีการตรวจทดสอบลมหายใจ ปัสสาวะ เลือด หรือวิธีการอื่นอย่างชัดแจ้ง

 5. กำหนดให้ค่าใช้จ่ายในการตรวจทดสอบว่าผู้ขับขี่เมาสุราหรือของเมาอย่างอื่นหรือไม่สั่งจ่ายจากงบประมาณที่สำนักงานตำรวจแห่งชาติกำหนดโดยได้รับความเห็นชอบจากกระทรวงการคลัง

 6. แก้ไขอัตราโทษสำหรับความผิดที่มีอัตราโทษไม่สูงกว่าความผิดลหุโทษให้สอดคล้องกับการแก้ไขอัตราโทษสำหรับความผิดลหุโทษตามประมวลกฎหมายอาญาแก้ไขเพิ่มเติมโดยพระราชบัญญัติแก้ไขเพิ่มเติมประมวลกฎหมายอาญา (ฉบับที่ 22) พ.ศ. 2558

**2. เรื่อง ร่างพระราชบัญญัติคุ้มครองแรงงาน (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างพระราชบัญญัติคุ้มครองแรงงาน (ฉบับที่ ..) พ.ศ. .... ตามที่กระทรวงแรงงาน (รง.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

 **สาระสำคัญของร่างพระราชบัญญัติ**

 1. เพิ่มเติมบทบัญญัติเกี่ยวกับการให้อำนาจคณะกรรมการในการกำหนดอัตราค่าจ้างขั้นต่ำสำหรับกลุ่มลูกจ้างต่าง ๆ

 2. ยกเลิกบทบัญญัติให้นายจ้างส่งสำเนาข้อบังคับเกี่ยวกับการทำงานให้แก่อธิบดีหรือผู้ซึ่งอธิบดีมอบหมาย

 3. เพิ่มมาตรา 118/1 ให้กรณีการเกษียณอายุเป็นเหตุแห่งการเลิกจ้างในกรณีที่มิได้ตกลงหรือกำหนดการเกษียณอายุลูกจ้างไว้ให้ลูกจ้างเกษียณอายุ เมื่ออายุครบ 60 ปีบริบูรณ์และนายจ้างต้องจ่ายค่าชดเชยตามกฎหมาย

 4. เพิ่มเติมบทบัญญัติ มาตรา 144 กำหนดโทษสำหรับนายจ้างที่ฝ่าฝืนไม่จ่ายค่าชดเชยเพราะเหตุเกษียณอายุ

**3. เรื่อง ร่างพระราชบัญญัติผลิตภัณฑ์สมุนไพร พ.ศ. ....**

 คณะรัฐมนตรีมีมติอนุมัติและรับทราบตามที่กระทรวงสาธารณสุข (สธ.) เสนอ ดังนี้

 1. อนุมัติหลักการร่างพระราชบัญญัติผลิตภัณฑ์สมุนไพร พ.ศ. ....ตามที่กระทรวงสาธารณสุข (สธ.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสำนักงานส่งเสริมวิสาหกิจขนาดกลางและขนาดย่อมและสำนักงานศาลยุติธรรมไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 2. รับทราบแผนในการจัดทำกฎหมายลำดับรองและกรอบระยะเวลาของร่างพระราชบัญญัติผลิตภัณฑ์สมุนไพร พ.ศ. ....

 สธ. เสนอว่า

 2. ปัจจุบันความต้องการใช้สมุนไพรในประเทศไทยเพิ่มขึ้นอย่างต่อเนื่อง ทั้งเนื่องมาจากความสนใจในการดูแลสุขภาพด้วยผลิตภัณฑ์จากธรรมชาติ และสมุนไพรสามารถเปลี่ยนเป็นผลิตภัณฑ์ได้หลากหลาย เพื่อสนองตอบต่อความต้องการของผู้บริโภค โดยอุตสาหกรรมสมุนไพรได้รับการคาดการณ์ว่าเป็นอุตสาหกรรมที่มีศักยภาพและกลไกในการขับเคลื่อนเศรษฐกิจเพื่ออนาคต ซึ่งมีกลุ่มสินค้าที่มีศักยภาพมากที่สุดในตลาดสมุนไพร ได้แก่ อาหารเสริม และเวชสำอาง เป็นต้น ซึ่งทุกประเทศต่างตระหนักถึงความสำคัญของสมุนไพรและยาแผนโบราณเพิ่มขึ้นอย่างต่อเนื่องในระบบบริการทางการแพทย์และการสาธารณสุข จึงจำเป็นต้องมีการส่งเสริมให้มีการพัฒนาการผลิตและการใช้ประโยชน์สมุนไพรอย่างมีคุณภาพ และครบวงจร มีการกำหนดมาตรฐาน การควบคุมคุณภาพ และ การคุ้มครองความปลอดภัยของผู้บริโภค

 3. สำหรับการควบคุมสมุนไพรนั้น หากเป็นผลิตภัณฑ์ยาแผนไทยยาแผนโบราณต้องอาศัยบทบัญญัติตามกฎหมายว่าด้วยยา ส่วนผลิตภัณฑ์สมุนไพรที่ใช้เพื่อการส่งเสริมสุขภาพต้องอาศัยบทบัญญัติกฎหมายว่าด้วยอาหาร ซึ่งกฎหมายที่ใช้บังคับอยู่ยังไม่เหมาะสมกับการควบคุม กำกับ ดูแลผลิตภัณฑ์สมุนไพรที่มีการพัฒนาไปอย่างรวดเร็ว และยังเป็นอุปสรรคต่อการส่งเสริมและพัฒนาผลิตภัณฑ์จากสมุนไพรเพื่อทดแทนการนำเข้ายาแผนปัจจุบัน และอาหารเสริมจากต่างประเทศ อีกทั้งยังไม่มีการส่งเสริมและสนับสนุนการพัฒนาสมุนไพรอย่างเป็นระบบ และ ครบวงจรตั้งแต่ต้นน้ำ กลางน้ำ และปลายน้ำอย่างชัดเจน รวมถึงยังขาดการประสานงานในทุกภาคส่วนที่เกี่ยวข้อง

 3. จึงสมควรให้มีกฎหมายเพื่อควบคุม กำกับ ดูแล ผลิตภัณฑ์สมุนไพรเป็นการเฉพาะ อันจะเป็นการส่งเสริมให้มีการพัฒนาการผลิต และการใช้ประโยชน์จากสมุนไพรอย่างมีคุณภาพและครบวงจร กำหนดมาตรฐาน การควบคุมคุณภาพ กำกับดูแลและคุ้มครองความปลอดภัยของผู้บริโภค การให้มีการพัฒนาผลิตภัณฑ์สมุนไพรไทย ตลอดจนให้มีกลไกเพื่อควบคุม กำกับ ดูแลผลิตภัณฑ์สมุนไพรที่เป็นยาแผนไทย ยาแผนโบราณ และผลิตภัณฑ์จากสมุนไพรที่ใช้เพื่อการส่งเสริมสุขภาพที่มีการพัฒนาไปอย่างรวดเร็ว และมีประสิทธิภาพมากยิ่งขึ้น

 **สาระสำคัญของร่างพระราชบัญญัติ**

 เป็นการกำหนดให้มีกฎหมายว่าด้วยผลิตภัณฑ์สมุนไพร เพื่อเป็นกลไกในการควบคุม กำกับ ดูแลเป็นการเฉพาะ สำหรับผลิตภัณฑ์จากสมุนไพรที่เป็นยาแผนไทย ยาแผนโบราณ และผลิตภัณฑ์จากสมุนไพรที่ใช้เพื่อ การส่งเสริมสุขภาพ

**4. เรื่อง ร่างพระราชกฤษฎีกากำหนดจำนวน ที่ตั้ง เขตศาล และวันเปิดทำการศาลอาญาคดีทุจริตและประพฤติ มิชอบภาค พ.ศ. ....**

 คณะรัฐมนตรีมีมติอนุมัติหลักการร่างพระราชกฤษฎีกากำหนดจำนวน ที่ตั้ง เขตศาล และวันเปิด ทำการศาลอาญาคดีทุจริตและประพฤติมิชอบภาค พ.ศ. .... ตามที่สำนักงานศาลยุติธรรมเสนอ และให้ส่งสำนักงานคณะกรรมการกฤษฎีกาตรวจพิจารณาแล้วดำเนินการต่อไปได้

 **สาระสำคัญของร่างพระราชกฤษฎีกา**

 กำหนดจำนวน ที่ตั้ง เขตศาล และวันเปิดทำการศาลอาญาคดีทุจริตและประพฤติมิชอบภาค จำนวน 9 แห่ง ดังนี้

 1. ศาลอาญาคดีทุจริตและประพฤติมิชอบภาค 1 มีเขตศาลในจังหวัดชัยนาท จังหวัดพระนครศรีอยุธยา จังหวัดลพบุรี จังหวัดสระบุรี จังหวัดสิงห์บุรี และจังหวัดอ่างทอง มีที่ตั้งอยู่ ณ จังหวัดสระบุรี โดยกำหนดวันเปิดทำการศาลตั้งแต่วันที่ 1 เมษายน 2560 เป็นต้นไป

 2. ศาลอาญาคดีทุจริตและประพฤติมิชอบภาค 2 มีเขตศาลในจังหวัดจันทบุรี จังหวัดฉะเชิงเทรา จังหวัดชลบุรี จังหวัดตราด จังหวัดนครนายก จังหวัดปราจีนบุรี จังหวัดระยองและจังหวัดสระแก้ว มีที่ตั้งอยู่ ณ จังหวัดระยอง โดยกำหนดวันเปิดทำการศาลตั้งแต่วันที่ 1 ตุลาคม 2560 เป็นต้นไป

 3. ศาลอาญาคดีทุจริตและประพฤติมิชอบภาค 3 มีเขตศาลในจังหวัดชัยภูมิ จังหวัดนครราชสีมา จังหวัดบุรีรัมย์ จังหวัดยโสธร จังหวัดศรีสะเกษ จังหวัดสุรินทร์ จังหวัดอุบลราชธานี และจังหวัดอำนาจเจริญ มีที่ตั้งอยู่ ณ จังหวัดสุรินทร์ โดยกำหนดวันเปิดทำการศาลตั้งแต่วันที่ 1 เมษายน 2560 เป็นต้นไป

 4. ศาลอาญาคดีทุจริตและประพฤติมิชอบภาค 4 มีเขตศาลในจังหวัดกาฬสินธุ์ จังหวัดขอนแก่น จังหวัดนครพนม จังหวัดบึงกาฬ จังหวัดมหาสารคาม จังหวัดมุกดาหาร จังหวัดร้อยเอ็ด จังหวัดเลย จังหวัดสกลนคร จังหวัดหนองคาย จังหวัดหนองบัวลำพู และจังหวัดอุดรธานี มีที่ตั้งอยู่ ณ จังหวัดขอนแก่น โดยกำหนดวันเปิดทำการศาลตั้งแต่วันที่ 1 เมษายน 2560 เป็นต้นไป

 5. ศาลอาญาคดีทุจริตและประพฤติมิชอบภาค 5 มีเขตศาลในจังหวัดเชียงราย จังหวัดเชียงใหม่ จังหวัดน่าน จังหวัดพะเยา จังหวัดแพร่ จังหวัดแม่ฮ่องสอน จังหวัดลำปาง และจังหวัดลำพูน มีที่ตั้งอยู่ ณ จังหวัดเชียงใหม่ โดยกำหนดวันเปิดทำการศาลตั้งแต่วันที่ 1 เมษายน 2560 เป็นต้นไป

 6. ศาลอาญาคดีทุจริตและประพฤติมิชอบภาค 6 มีเขตศาลในจังหวัดกำแพงเพชร จังหวัดตาก จังหวัดนครสวรรค์ จังหวัดพิจิตร จังหวัดพิษณุโลก จังหวัดเพชรบูรณ์ จังหวัดสุโขทัย จังหวัดอุตรดิตถ์ และ จังหวัดอุทัยธานี มีที่ตั้งอยู่ ณ จังหวัดพิษณุโลก โดยกำหนดวันเปิดทำการศาลตั้งแต่วันที่ 1 เมษายน 2560 เป็นต้นไป

 7. ศาลอาญาคดีทุจริตและประพฤติมิชอบภาค 7 มีเขตศาลในจังหวัดกาญจนบุรี จังหวัดประจวบคีรีขันธ์ จังหวัดเพชรบุรี จังหวัดราชบุรี จังหวัดสมุทรสงคราม และจังหวัดสุพรรณบุรี มีที่ตั้งอยู่ ณ จังหวัดสมุทรสงคราม โดยกำหนดวันเปิดทำการศาลตั้งแต่วันที่ 1 ตุลาคม 2560 เป็นต้นไป

 8. ศาลอาญาคดีทุจริตและประพฤติมิชอบภาค 8 มีเขตศาลในจังหวัดกระบี่ จังหวัดชุมพร จังหวัดนครศรีธรรมราช จังหวัดพังงา จังหวัดภูเก็ต จังหวัดระนอง และจังหวัดสุราษฎร์ธานี มีที่ตั้งอยู่ ณ จังหวัดนครศรีธรรมราช โดยกำหนดวันเปิดทำการศาลตั้งแต่วันที่ 1 เมษายน 2560 เป็นต้นไป

 9. ศาลอาญาคดีทุจริตและประพฤติมิชอบภาค 9 มีเขตศาลในจังหวัดตรัง จังหวัดนราธิวาส จังหวัดปัตตานี จังหวัดพัทลุง จังหวัดยะลา จังหวัดสงขลา และจังหวัดสตูล มีที่ตั้งอยู่ ณ จังหวัดสงขลา โดยกำหนด วันเปิดทำการศาลตั้งแต่วันที่ 1 เมษายน 2560 เป็นต้นไป

**5. เรื่อง ร่างกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ (ฉบับที่ ..) พ.ศ. ....ตามที่สำนักงานตำรวจแห่งชาติ (ตช.) เสนอ และ ให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 ตช. เสนอว่า ได้ขอพระราชทานชื่อโรงพยาบาลศูนย์ปฏิบัติการตำรวจจังหวัดชายแดนภาคใต้ สังกัดโรงพยาบาลตำรวจ เพื่อเฉลิมพระเกียรติสมเด็จพระเทพรัตนราชสุดาฯ สยามบรมราชกุมารี ในโอกาสฉลองพระชนมายุ 5 รอบ 2 เมษายน 2558 เพื่อแสดงความจงรักภักดีสำนึกในพระมหากรุณาธิคุณ เทิดทูนสถาบันพระมหากษัตริย์ และเพื่อความเป็นสิริมงคลแก่ข้าราชการตำรวจ ครอบครัว และประชาชน ซึ่งกองราชเลขานุการในพระองค์สมเด็จพระเทพรัตนราชสุดาฯ สยามบรมราชกุมารี ได้นำความกราบบังคมทูลทราบฝ่าละอองพระบาทแล้ว ทรงพระกรุณาโปรดเกล้าฯ พระราชทานชื่อโรงพยาบาลดังกล่าวว่า “โรงพยาบาลยะลาสิริรัตนรักษ์” และพระราชทานพระราชานุญาตให้เชิญอักษรพระนามาภิไธย “ส.ธ.” ประดับที่ป้ายโรงพยาบาลด้วย

 **สาระสำคัญของร่างกฎกระทรวง**

 เปลี่ยนชื่อโรงพยาบาลจากโรงพยาบาลศูนย์ปฏิบัติการตำรวจจังหวัดชายแดนภาคใต้เป็น “โรงพยาบาลยะลาสิริรัตนรักษ์” โดยมีผลใช้บังคับเมื่อพ้นกำหนด 120 วัน นับแต่วันประกาศในราชกิจจานุเบกษา

**6. เรื่อง ร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติกำหนดค่าธรรมเนียมการใช้ ยานยนตร์บนทางหลวงและสะพาน พ.ศ. 2497**

 คณะรัฐมนตรีมีมติอนุมัติหลักการร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติกำหนดค่าธรรมเนียมการใช้ยานยนตร์บนทางหลวงและสะพาน พ.ศ. 2497 ตามที่กระทรวงคมนาคม (คค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 คค. เสนอว่า

 1. สะพานมิตรภาพไทย-ลาว แห่งที่ 1 (หนองคาย-เวียงจันทน์) เริ่มเปิดใช้งานอย่างเป็นทางการ เมื่อวันที่ 23 เมษายน 2537 และกรมทางหลวงได้จัดเก็บค่าธรรมเนียมผ่านทางบนสะพานมิตรภาพไทย-ลาว (หนองคาย) โดยอาศัยอำนาจตามกฎกระทรวง ฉบับที่ 18 (พ.ศ. 2540) ออกตามความในพระราชบัญญัติกำหนดค่าธรรมเนียมการใช้ยานยนตร์บนทางหลวงและสะพาน พ.ศ. 2497 ที่กำหนดให้ผู้ใช้ยานยนตร์จะต้องเสียค่าธรรมเนียมยานยนตร์ต่อพนักงานเจ้าหน้าที่ ณ สถานที่ที่จัดเก็บค่าธรรมเนียมตามประเภทของยานยนตร์และอัตราในบัญชีท้ายกฎกระทรวง โดยพนักงานเจ้าหน้าที่จะออกบัตรให้เป็นหลักฐาน เพื่อแสดงว่าผู้ใช้ยานยนตร์นั้นได้ชำระค่าธรรมเนียมแล้ว

 2. ปัจจุบันมีปริมาณการจราจรเพิ่มขึ้นทุกปี โดยมีปริมาณรถหนาแน่นมากในวันจันทร์และวันศุกร์ และช่วงวันหยุดและเทศกาล เป็นเหตุให้เกิดการจราจรติดขัดบริเวณด่านเก็บค่าธรรมเนียมการใช้สะพาน หน่วยบำรุงรักษาสะพานมิตรภาพไทย-ลาว (หนองคาย-เวียงจันทน์) จึงได้พิจารณาหาแนวทางแก้ไขปัญหา โดยมีการขยายช่องทางจราจรเป็น 4 ช่องทาง และเพิ่มอุปกรณ์อำนวยความสะดวกติดตั้งระบบเก็บค่าธรรมเนียมแบบใช้บัตรผ่านอัตโนมัติร่วมกับระบบจัดเก็บค่าธรรมเนียมแบบชำระด้วยเงินสด

 3. เนื่องจากปัจจุบันงานติดตั้งระบบจัดเก็บค่าธรรมเนียมยานพาหนะแบบอัตโนมัติบนสะพานมิตรภาพไทย-ลาว แห่งที่ 1 (หนองคาย-เวียงจันทน์) แล้วเสร็จและสามารถเปิดให้บริการได้ ประกอบกับมาตรา 3 แห่งพระราชบัญญัติกำหนดค่าธรรมเนียมการใช้ยานยนตร์บนทางหลวงและสะพาน พ.ศ. 2497 ซึ่งแก้ไขเพิ่มเติมโดยพระราชบัญญัติกำหนดค่าธรรมเนียมการใช้ยานยนตร์บนทางหลวงและสะพาน (ฉบับที่ 3) พ.ศ. 2534 กำหนดให้รัฐมนตรีว่าการกระทรวงคมนาคมมีอำนาจออกกฎกระทรวงกำหนดอัตราค่าธรรมเนียมการใช้ยานยนตร์บนทางหลวงและสะพาน

 **สาระสำคัญของร่างกฎกระทรวง**

 แก้ไขเพิ่มเติมกฎกระทรวง ฉบับที่ 18 (พ.ศ. 2540) ออกตามความในพระราชบัญญัติกำหนดค่าธรรมเนียมการใช้ยานยนตร์บนทางหลวงและสะพาน พ.ศ. 2497 เพื่อกำหนดเพิ่มวิธีการเสียค่าธรรมเนียมการใช้ยานยนตร์โดยชำระเงินผ่านบัตรอัตโนมัติ

|  |
| --- |
| **เศรษฐกิจ- สังคม** |

**7. เรื่อง โครงการดำเนินงานโฆษณา ประชาสัมพันธ์ และจัดกิจกรรมเพื่อพลิกโฉมประเทศสู่ “Thailand 4.0” โดยใช้งบกลาง รายการเงินสำรองจ่ายเพื่อกรณีฉุกเฉินหรือจำเป็น**

          คณะรัฐมนตรีมีมติเห็นชอบโครงการดำเนินงานโฆษณา ประชาสัมพันธ์ และจัดกิจกรรมเพื่อพลิกโฉมประเทศสู่ “Thailand 4.0” โดยใช้งบกลาง รายการเงินสำรองจ่ายเพื่อกรณีฉุกเฉินหรือจำเป็น ตามที่คณะกรรมการส่งเสริมการลงทุน (สกท.) เสนอ

          **สาระสำคัญของเรื่อง**

          1. การพัฒนาเศรษฐกิจของไทยมุ่งการปรับเปลี่ยนโครงสร้างเศรษฐกิจของประเทศไปสู่ “Thailand 4.0” ซึ่งมีการปรับเปลี่ยนใน 3 มิติสำคัญ คือ 1) เปลี่ยนจากการผลิตสินค้า “โภคภัณฑ์” ไปสู่สินค้าเชิง “นวัตกรรม” 2) เปลี่ยนจากการขับเคลื่อนประเทศด้วยภาคอุตสาหกรรมไปสู่การขับเคลื่อนด้วยเทคโนโลยี ความคิดสร้างสรรค์ และนวัตกรรม และ 3) เปลี่ยนจากการเน้นภาคการผลิตไปสู่การเน้นภาคบริการมากขึ้น โดยรัฐบาลได้เตรียมความพร้อมในด้านต่าง ๆ เพื่อพัฒนาประเทศสู่ “Thailand 4.0” ด้วยการปรับเปลี่ยนโครงสร้างเศรษฐกิจไปสู่การเป็นเศรษฐกิจที่ขับเคลื่อนด้วยนวัตกรรม และเน้นการสร้างเครื่องยนต์เพื่อขับเคลื่อนการเติบโตทางเศรษฐกิจชุดใหม่ (New Engines of Growth) เป็นการนำความคิดสร้างสรรค์ นวัตกรรม วิทยาศาสตร์ เทคโนโลยี และการวิจัยและพัฒนามาใช้เพื่อสร้างความได้เปรียบในการแข่งขัน พร้อมทั้งมีการพัฒนาระเบียงเศรษฐกิจภาคตะวันออก (Eastern Economic Corridor) การพัฒนาโครงสร้างพื้นฐานและระบบโลจิสติกส์ของประเทศให้เชื่อมโยงการขนส่งทั้งภายในและระหว่างประเทศ และการพัฒนาประเทศไทยให้เป็นศูนย์กลางในด้านต่าง ๆ เช่น ศูนย์กลางด้านการค้าการลงทุนของภูมิภาค ศูนย์กลางด้านการบินของอาเซียน เป็นต้น

          2. คณะรัฐมนตรีได้มีมติเมื่อวันที่ 23 สิงหาคม 2559 เห็นชอบร่างพระราชบัญญัติส่งเสริมการลงทุนฉบับแก้ไข และร่างพระราชบัญญัติการเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย ทำให้ประเทศไทยมีเครื่องมือที่มีประสิทธิภาพสูงในการดึงดูดโครงการลงทุนที่มีคุณค่าสูงให้เข้ามาในประเทศมากขึ้น จึงต้องเร่งสร้างความเชื่อมั่นแก่นักลงทุนทั้งไทยและต่างชาติ และแสดงให้เห็นถึงศักยภาพของประเทศไทยโดยการโฆษณาประชาสัมพันธ์ผ่านสื่อกระแสหลักประเภทต่าง ๆ ทั้งในและต่างประเทศ ได้แก่ สื่อโทรทัศน์ สิ่งพิมพ์ สื่อออนไลน์ โซเชียลมีเดีย และสื่อวิทยุ และผู้สื่อข่าวจากต่างประเทศให้มารับทราบโอกาสการลงทุนในประเทศไทย รวมทั้งการจัดกิจกรรมนิทรรศการและงานสัมมนาระดับนานาชาติ ภายใต้ชื่อ “Opportunity Thailand”

          3. การพัฒนาประเทศไปสู่ “Thailand 4.0” นับเป็นการปฏิรูปประเทศไทยเป็นวาระเร่งด่วนของรัฐบาลชุดปัจจุบัน การสร้างความตระหนักและรับรู้ต่อทิศทางการปรับเปลี่ยนแนวการพัฒนาเศรษฐกิจของประเทศต่อสาธารณชน จึงเป็นสิ่งที่ต้องเร่งดำเนินการ นอกจากนั้น ยังมีความจำเป็นที่จะต้องเร่งประชาสัมพันธ์ทิศทางการพัฒนาประเทศ และมาตรการที่สำคัญของภาครัฐให้นักลงทุนทั้งไทยและต่างชาติรับทราบ เพื่อชี้ให้เห็นโอกาสของการลงทุนใหม่ ๆ ที่จะเกิดขึ้น และชักชวนให้มาร่วมเป็นหุ้นส่วนในการเปลี่ยนแปลงประเทศไทยไปสู่อนาคต

          4. แนวทางในการประชาสัมพันธ์ที่ทำให้นักลงทุนทั้งไทยและต่างชาติเห็นถึงศักยภาพและ ความพร้อมของประเทศไทย โดยกำหนดกลยุทธ์ ดังนี้

                   4.1 การจัดนิทรรศการและงานสัมมนาระดับนานาชาติในประเทศภายใต้ชื่อ “Opportunity Thailand” ในวันพุธที่ 15 กุมภาพันธ์ 2560 เพื่อแสดงศักยภาพและความพร้อมของประเทศในการเป็นศูนย์กลางของภูมิภาค (Gateway of ASEAN) และเป็นแหล่งรองรับการลงทุนชั้นนำของโลก โดยประกอบด้วยกิจกรรมที่สำคัญ 2 กิจกรรม ได้แก่ 1. การจัดกิจกรรมนิทรรศการที่แสดงให้เห็นภาพจำลองของประเทศไทยใน 10 ปีข้างหน้า 2. การจัดงานสัมมนาโดยเชิญนักธุรกิจที่มีชื่อเสียงระดับโลกในหลายภูมิภาคขึ้นเวทีเสวนา เพื่อบรรยายเรื่องศักยภาพ โอกาสการลงทุนและความพร้อมของประเทศไทยในอนาคต

                   4.2 การโฆษณาและประชาสัมพันธ์ทั้งในและต่างประเทศ ประกอบด้วย การโฆษณาและประชาสัมพันธ์งาน “Opportunity Thailand” ทั้งในช่วงก่อนและระหว่างการจัดงาน เพื่อกระตุ้นการรับรู้ของกลุ่มเป้าหมาย และนำไปสู่การเข้าร่วมงาน รวมทั้งจะมีการโฆษณาประชาสัมพันธ์หลังการจัดงานเพื่อขยายผลจากการจัดงาน พร้อทั้งตอกย้ำถึงศักยภาพและความพร้อมในด้านต่าง ๆ ของประเทศไทยในการพัฒนาสู่ “Thailand 4.0”

**8. เรื่อง หลักเกณฑ์และวิธีการเยียวยาให้แก่ข้าราชการทหารผู้ได้รับผลกระทบจากความเหลื่อมล้ำของอัตราเงินเดือน (กระทรวงกลาโหม)**

 คณะรัฐมนตรีมีมติเห็นชอบหลักเกณฑ์และวิธีการเยียวยาให้แก่ข้าราชการทหารผู้ได้รับผลกระทบจากความเหลื่อมล้ำของอัตราเงินเดือน ตามที่กระทรวงกลาโหม (กห.) เสนอ โดยให้มีผลใช้บังคับตั้งแต่วันที่ 1 มีนาคม 2560 ทั้งนี้ เป็นไปตามมติคณะกรรมการข้าราชการทหาร ครั้งที่ 11/59 เมื่อวันที่ 9 พฤศจิกายน 2559

 **สาระสำคัญของหลักเกณฑ์และวิธีการเยียวยาให้แก่ข้าราชการทหารผู้ได้รับผลกระทบจากความเหลื่อมล้ำของอัตราเงินเดือน** สรุปได้ดังนี้

1. ข้าราชการทหารผู้รับเงินเดือนระดับ ป.1 ป.2 ป.3 น.1 น.2 น.3 น.4 น.5 น.6 และ น.7 หาก

ได้รับการพิจารณาเลื่อนเงินเดือนเกินกว่าชั้นสูงสุดของระดับตามบัญชีอัตราเงินเดือนแนบท้ายกฎหมายว่าด้วยระเบียบข้าราชการทหาร ให้ได้รับเงินเดือนตามบัญชีการเยียวยาอัตราเงินเดือนข้าราชการทหาร

1. ข้าราชการทหารผู้รับเงินเดือนระดับ ป.1 ป.2 ป.3 น.1 น.2 น.3 น.4 น.5 น.6 และ น.7 ที่รับ

เงินเดือนเต็มขั้นตามบัญชีอัตราเงินเดือนแนบท้ายกฎหมายว่าด้วยระเบียบข้าราชการทหาร และได้รับเงินค่าตอบแทนร้อยละ 2 หรือร้อยละ 4 หรือร้อยละ 6 ตามผลการพิจารณาบำเหน็จประจำปี ให้นำเงินตอบแทนนั้นมาแปลงเป็นขั้นเงินเดือนตามบัญชีการเยียวยาอัตราเงินเดือนข้าราชการทหาร ในขั้น 0.5 ขั้น หรือ 1 ขั้น หรือ 1.5 ขั้น แล้วแต่กรณี

1. ข้าราชการทหารผู้ซึ่งได้รับเงินเดือนตามบัญชีการเยียวยาอัตราเงินเดือนข้าราชการทหาร เมื่อ

ได้รับเงินเดือนจนถึงชั้นสูงสุดของระดับแล้ว ให้ได้รับค่าตอบแทนพิเศษตามระเบียบกระทรวงการคลังว่าด้วยการเบิกจ่ายค่าตอบแทนพิเศษของข้าราชารและลูกจ้างประจำผู้ได้รับเงินเดือนหรือค่าจ้างถึงขั้นสูงหรือใกล้ถึงขั้นสูงของอันดับหรือตำแหน่ง

1. ข้าราชการทหารผู้ได้รับเงินเดือนตามบัญชีการเยียวยาอัตราเงินเดือนข้าราชการทหารที่ได้รับ

การแต่งตั้งให้ดำรงตำแหน่งอัตราสูงขึ้น และหรือได้รับยศสูงขึ้นให้ได้รับเงินเดือนตามบัญชีอัตราเงินเดือนแนบท้ายกฎหมายว่าด้วยระเบียบข้าราชการทหารหรือให้ได้รับเงินเดือนตามบัญชีการเยียวยาอัตราเงินเดือนข้าราชการทหารในชั้นที่เทียบได้ตามที่ กห. กำหนด

**9. เรื่อง หลักเกณฑ์และวิธีการเยียวยาให้แก่ข้าราชการตำรวจผู้ได้รับผลกระทบจากความเหลื่อมล้ำของอัตราเงินเดือน (สำนักงานตำรวจแห่งชาติ)**

 คณะรัฐมนตรีมีมติเห็นชอบหลักเกณฑ์และวิธีการเยียวยาให้แก่ข้าราชการตำรวจผู้ได้รับผลกระทบจากความเหลื่อมล้ำของอัตราเงินเดือน ตามที่สำนักงานตำรวจแห่งชาติ (ตช.) เสนอ โดยให้มีผลใช้บังคับตั้งแต่วันที่ 1 มีนาคม 2560 ทั้งนี้ เป็นไปตามมติคณะกรรมการข้าราชการตำรวจ ครั้งที่ 13/2559 เมื่อวันที่ 15 ธันวาคม 2559

 **สาระสำคัญของหลักเกณฑ์และวิธีการเยียวยาให้แก่ข้าราชการตำรวจผู้ได้รับผลกระทบจากความเหลื่อมล้ำของอัตราเงินเดือน** สรุปได้ดังนี้

1. ข้าราชการตำรวจผู้รับเงินเดือนระดับ ป.3 ส.1 ส.2 ส.3 ส.4 ส.5 ส.6 และ ส.7 หากได้รับการ

พิจารณาเลื่อนเงินเดือนเกินกว่าขั้นสูงสุดของระดับตามบัญชีอัตราเงินเดือนแนบท้ายพระราชบัญญัติตำรวจแห่งชาติ ให้ได้รับเงินเดือนตามบัญชีการเยียวยาอัตราเงินเดือนข้าราชการตำรวจที่แนบ

1. ข้าราชการตำรวจผู้ซึ่งได้รับเงินเดือนตามบัญชีการเยียวยาอัตราเงินเดือนข้าราชการตำรวจเมื่อ

ได้รับเงินเดือนจนถึงขั้นสูงสุดของระดับแล้วให้ได้รับค่าตอบแทนพิเศษตามระเบียบกระทรวงการคลังว่าด้วยการเบิกจ่ายค่าตอบแทนพิเศษของข้าราชการและลูกจ้างประจำผู้ได้รับเงินเดือน หรือค่าจ้างถึงขั้นสูงหรือใกล้ถึงขั้นสูง ของอันดับหรือตำแหน่ง

1. ข้าราชการตำรวจผู้รับเงินเดือนระดับ ป.3 ส.1 ส.2 ส.3 ส.4 ส.5 ส.6 และ ส.7 ผู้รับเงินเดือน

ตามบัญชีการเยียวยาอัตราเงินเดือนข้าราชการตำรวจเมื่อได้รับการแต่งตั้งให้ดำรงตำแหน่งในระดับที่สูงขึ้น และหรือได้รับยศสูงขึ้น ให้ได้รับเงินเดือนตามบัญชีอัตราเงินเดือนแนบท้ายพระราชบัญญัติตำรวจแห่งชาติ หรือให้ได้รับเงินเดือนตามบัญชีการเยียวยาอัตราเงินเดือนข้าราชการตำรวจ ในขั้นที่เทียบได้ตามที่คณะกรรมการข้าราชการตำรวจกำหนด

**10. เรื่อง ขอความเห็นชอบการเสียภาษีสลากบำรุงกาชาดไทย**

 คณะรัฐมนตรีมีมติเห็นชอบตามที่ สภากาชาดไทย เสนอ ให้สภากาชาดไทยหรือเหล่ากาชาดจังหวัด หรือกิ่งกาชาดอำเภอซึ่งเป็นตัวแทนของสภากาชาดไทยผู้รับใบอนุญาตจัดให้มีการเล่นการพนันสลากกินแบ่ง หรือสลากกาชาดประจำปี 2560 ซึ่งมีวัตถุประสงค์เพื่อหารายได้มอบให้สภากาชาดไทย เสียภาษีในอัตราร้อยละ 0.5 แห่งยอดราคาสลาก ซึ่งมีผู้รับซื้อก่อนหักรายจ่าย ตามข้อ 12 (4) แห่งกฎกระทรวง ฉบับที่ 17 (พ.ศ.2503) ออกตามความในพระราชบัญญัติการพนัน พุทธศักราช 2478 ได้

**11. เรื่อง การดำเนินการตามมติคณะกรรมการพืชน้ำมันและน้ำมันพืช**

 คณะรัฐมนตรีมีมติเห็นชอบและรับทราบตามที่รองนายกรัฐมนตรี (พลอากาศเอก ประจิน จั่นตอง) ประธานกรรมการพืชน้ำมันและน้ำมันพืช เสนอ ดังนี้

1. เห็นชอบให้เปิดตลาดเสรีนำเข้าเมล็ดถั่วเหลืองภายใต้กรอบ WTO คราวละ 3 ปี (ปี 2560 –

2562) ไม่จำกัดปริมาณ อัตราภาษีนำเข้าร้อยละ 0 โดยมีการบริหารการนำเข้าปีต่อปี และให้เปิดตลาดเสรีนำเข้าเมล็ดถั่วเหลืองภายใต้กรอบการค้าอื่น ได้แก่ AFTA FTA และ ACMECS ให้เป็นไปตามข้อผูกพัน และให้มีการบริหารการนำเข้าเช่นเดียวกับกรอบ WTO โดยคณะกรรมการพืชน้ำมันและน้ำมันพืชเป็นผู้กำหนดแนวทางและมาตรการบริหารการนำเข้า

1. เห็นชอบให้เปิดตลาดน้ำมันถั่วเหลือง มะพร้าว เนื้อมะพร้าวแห้ง และน้ำมันมะพร้าว คราวละ

3 ปี (ปี 2560 – 2562) ภายใต้กรอบ WTO สำหรับกรอบการค้าอื่นได้แก่ AFTA และ FTA ให้เป็นไปตามข้อผูกพัน และมีการบริหารการนำเข้าปีต่อปี โดยคณะกรรมการพืชน้ำมันและน้ำมันพืชเป็นผู้กำหนดแนวทางและมาตรการบริหารการนำเข้า

1. รับทราบสรุปมติคณะกรรมการพืชน้ำมันและน้ำมันพืช ครั้งที่ 1/2559
2. มอบหมายให้คณะกรรมการพืชน้ำมันและน้ำมันพืช กระทรวงเกษตรและสหกรณ์

กระทรวงพาณิชย์ กระทรวงการคลัง และหน่วยงานที่เกี่ยวข้องดำเนินการตามความเห็นสำนักเลขาธิการคณะรัฐมนตรี ดังนี้

 4.1 เพื่อไม่ให้เกษตรกรผู้ปลูกถั่วเหลืองและมะพร้าวภายในประเทศได้รับผลกระทบจากการเปิดตลาดนำเข้าภายใต้กรอบความตกลงต่าง ๆ จึงเห็นควรให้คณะกรรมการพืชน้ำมันและน้ำมันพืช กระทรวงเกษตรและสหกรณ์ กระทรวงพาณิชย์ กระทรวงการคลัง และหน่วยงานที่เกี่ยวข้องกำกับและบริหารการนำเข้าอย่างเคร่งครัด โดยเฉพาะการป้องกันการลักลอบนำเข้าและการรับซื้อเมล็ดถั่วเหลืองจากเกษตรกรตามราคาที่กำหนด

* 1. กระทรวงเกษตรและสหกรณ์ควรเร่งรัดจัดทำแผนการผลิตเพาะปลูกเมล็ดถั่วเหลือง

เพิ่มเติม โดยเฉพาะตามโครงการเกษตรแปลงใหญ่ที่สามารถผลิตเมล็ดถั่วเหลืองที่มีคุณภาพและปลอดจาก GMOs เพื่อลดการพึ่งพาการนำเข้าเมล็ดถั่วเหลืองจากต่างประเทศประมาณ 2.6 ล้านตัน

  **สาระสำคัญของมติคณะกรรมการ** มีดังนี้

1. **รับทราบสรุปมติการประชุมคณะกรรมการพืชน้ำมันและน้ำมันพืช ครั้งที่ 1/2559 เมื่อวันที่**

**24 พฤศจิกายน 2559** มี 7 เรื่อง ได้แก่ (1) การเปิดตลาดและการบริหารการนำเข้าเมล็ดถั่วเหลือง ปี 2560 – 2562 (2) การเปิดตลาดและการบริหารการนำเข้าน้ำมันถั่วเหลือง มะพร้าว เนื้อมะพร้าวแห้ง และน้ำมันมะพร้าว ปี 2560 – 2562 (3) การกำหนดมาตรการการนำเข้ารวมถึงอัตราอากร สำหรับกากถั่วเหลืองที่นำเข้ามาเพื่อใช้ในอุตสาหกรรมผลิตเพื่อมนุษย์บริโภค และเพื่อใช้ในอุตสาหกรรมอื่น ๆ (4) แนวทางการจัดการเมล็ดถั่วเหลืองนำเข้า (5) การกำหนดชื่อสินค้ามะพร้าวและมะพร้าวฝอย น้ำมันมะพร้าว น้ำมันถั่วเหลืองและเมล็ดถั่วเหลืองให้เป็นไปตามบัญชีแนบท้ายประกาศกระทรวงพาณิชย์ว่าด้วยการนำสินค้าเข้ามาในราชอาณาจักร (ฉบับที่ 111) พ.ศ. 2539 (6) หลักเกณฑ์การจัดสรรโควตาสินค้าเกษตรตามพันธกรณีความตกลงองค์การการค้าโลก (WTO) สำหรับสินค้า 3 รายการ คือ น้ำมันมะพร้าว เนื้อมะพร้าวแห้งและมะพร้าวและมะพร้าวฝอย และ (7) ยุทธศาสตร์ถั่วเหลืองและยุทธศาสตร์มะพร้าว

1. **เห็นชอบการเปิดตลาดเสรีนำเข้าเมล็ดถั่วเหลืองภายใต้กรอบ WTO** คราวละ 3 ปี

(ปี 2560 – 2562) ไม่จำกัดปริมาณ อัตราภาษีนำเข้าร้อยละ 0 โดยมีการบริหารการนำเข้าปีต่อปี **รวมทั้งการเปิดตลาดเสรีนำเข้าเมล็ดถั่วเหลืองภายใต้กรอบการค้าอื่น ได้แก่ AFTA FTA และ ACMECS** ให้เป็นไปตามข้อผูกพัน และให้มีการบริหารการนำเข้า เช่นเดียวกับกรอบ WTO โดยคณะกรรมการพืชน้ำมันและน้ำมันพืชเป็น ผู้กำหนดแนวทางและมาตรการบริหารการนำเข้า **และการเปิดตลาดน้ำมันถั่วเหลือง มะพร้าว เนื้อมะพร้าวแห้ง และน้ำมันมะพร้าว คราวละ 3 ปี (ปี 2560 – 2562) ภายใต้กรอบ WTO สำหรับกรอบการค้าอื่น ได้แก่ AFTA และ FTA ให้เป็นไปตามข้อผูกพัน** และมีการบริหารการนำเข้าปีต่อปี โดยคณะกรรมการพืชน้ำมันและน้ำมันพืชเป็นผู้กำหนดแนวทางและมาตรการบริหารการนำเข้า **ซึ่งเป็นไปตามมติคณะกรรมการพืชน้ำมันและน้ำมันพืชดังกล่าว**

**12. เรื่อง นโยบายและยุทธศาสตร์ส่งเสริมศิลปวัฒนธรรมร่วมสมัย พ.ศ. 2560 - 2564**

คณะรัฐมนตรีมีมติรับทราบนโยบายและยุทธศาสตร์ส่งเสริมศิลปวัฒนธรรมร่วมสมัย พ.ศ. 2560 - 2564 ตามที่กระทรวงวัฒนธรรม (วธ.) เสนอ ทั้งนี้ เมื่อแผนยุทธศาสตร์ชาติประกาศใช้แล้ว กระทรวงวัฒนธรรมควรพิจารณาปรับปรุงนโยบายและยุทธศาสตร์ฯ ให้สอดคล้องกับแผนยุทธศาสตร์ชาติแล้วเสนอคณะรัฐมนตรีทราบต่อไป

 **สาระสำคัญของนโยบายและยุทธศาสตร์ส่งเสริมศิลปวัฒนธรรมร่วมสมัย พ.ศ. 2560 - 2564 ประกอบด้วย 4 ยุทธศาสตร์หลัก ดังนี้**

 **ยุทธศาสตร์ที่ 1** ศึกษา วิจัย และส่งเสริมการเผยแพร่องค์ความรู้ ศิลปวัฒนธรรมร่วมสมัยด้านงานสร้างสรรค์วิชาการทางศิลปะ และนวัตกรรมด้านศิลปวัฒนธรรมร่วมสมัย

 **ยุทธศาสตร์ที่ 2** ส่งเสริมให้มี และพัฒนาพื้นที่การแสดงศิลปวัฒนธรรมร่วมสมัย และแหล่งเรียนรู้

 **ยุทธศาสตร์ที่ 3** ส่งเสริมศิลปวัฒนธรรมร่วมสมัยที่สร้างคุณค่าทางจิตใจ สังคม และมูลค่าทางเศรษฐกิจ

 **ยุทธศาสตร์ที่ 4** บูรณาการความร่วมมือเชิงรุกเพื่อพัฒนางานศิลปวัฒนธรรมร่วมสมัยของทุกภาคส่วนทั้งในและต่างประเทศ

**13. เรื่อง แนวทางการเตรียมบุคลากรก่อนเข้าสู่กระบวนการยุติธรรมและการพัฒนาบุคลากรในกระบวนการยุติธรรม**

คณะรัฐมนตรีมีมติเห็นชอบแนวทางการเตรียมบุคลากรก่อนเข้าสู่กระบวนการยุติธรรมและการพัฒนาบุคลากรในกระบวนการยุติธรรม ตามมติคณะกรรมการพัฒนาการบริหารงานยุติธรรมแห่งชาติ ครั้งที่ 4/2559 เมื่อวันที่ 10 สิงหาคม 2559 ตามที่รองนายกรัฐมนตรี (นายวิษณุ เครืองาม) ประธานกรรมการพัฒนาการบริหารงานยุติธรรมแห่งชาติเสนอ และให้คณะกรรมการพัฒนาการบริหารงานยุติธรรมแห่งชาติและหน่วยงานที่เกี่ยวข้องรับความเห็นของสำนักงานศาลรัฐธรรมนูญ สำนักงานศาลปกครอง สำนักงานป้องกันและปราบปรามการฟอกเงิน และสำนักงาน ก.พ.ร. ไปพิจารณาดำเนินการในส่วนที่เกี่ยวข้องต่อไป

 **สาระสำคัญของแนวทางการเตรียมบุคลากรฯ มีดังนี้**

 **แนวทางที่ 1 การเตรียมบุคลากรก่อนเข้าสู่กระบวนการยุติธรรม** ประกอบด้วย1) การพัฒนาหลักสูตรการเรียนการสอนระดับอุดมศึกษา2) การสนับสนุนและส่งเสริมกิจกรรมโครงการเสริมสร้างจิตสำนึกรักความยุติธรรม

 **แนวทางที่ 2 การพัฒนาบุคลากรในกระบวนการยุติธรรม** ประกอบด้วย 1) การกำหนดให้มี “ค่านิยมร่วมของบุคลากรในกระบวนการยุติธรรม” 2) การกำหนดแนวทางการพัฒนาบุคลากรในกระบวนการยุติธรรม

**14.** **เรื่อง กรอบการวิจัยด้านการพัฒนากระบวนการยุติธรรม**

           คณะรัฐมนตรีมีมติเห็นชอบกรอบวิจัยด้านการพัฒนากระบวนการยุติธรรม ตามมติคณะกรรมการพัฒนาการบริหารงานยุติธรรมแห่งชาติ ครั้งที่ 5/2559 เมื่อวันที่ 6 พฤศจิกายน 2559 ตามที่รองนายกรัฐมนตรี

(นายวิษณุ เครืองาม) ประธานกรรมการพัฒนาการบริหารงานยุติธรรมแห่งชาติเสนอ และให้คณะกรรมการพัฒนาการบริหารงานยุติธรรมแห่งชาติและหน่วยงานที่เกี่ยวข้องพิจารณาแนวทางหรือรูปแบบที่จะนำผลที่ได้จากการศึกษาวิจัยตามกรอบดังกล่าวบูรณาการการดำเนินการให้เกิดผลสัมฤทธิ์เป็นรูปธรรม รวมทั้งรับความเห็นของส่วนราชการที่เกี่ยวข้องไปพิจารณาดำเนินการต่อไปด้วย

                   **สาระสำคัญของ**กรอบการวิจัยด้านการพัฒนากระบวนการยุติธรรมแบ่งออกเป็น 6 ด้าน ประกอบด้วย

  **1.**  **การวิจัยสำรวจความจำเป็นและความต้องการนวัตกรรมทางกฎหมายให้สอดคล้องและเหมาะสมกับพลวัตทางสังคมที่เปลี่ยนแปลงไป**โดยศึกษาวิจัยประเด็นต่าง ๆ ด้านกฎหมาย เพื่อนำไปสู่การตรากฎหมายและการบังคับใช้กฎหมายที่มีประสิทธิภาพ

 **2.   การวิจัยประสิทธิภาพของขั้นตอนและการบังคับใช้กฎหมาย**โดยศึกษาด้านการนำกฎหมายมาใช้ในทางปฏิบัติของเจ้าหน้าที่ผู้บังคับใช้กฎหมาย

 **3.   การวิจัยพัฒนา ปรับปรุงโครงสร้าง ระบบงาน และบุคลากร ขององค์กรในกระบวนการยุติธรรม**โดยศึกษาสภาพปัญหา โครงสร้าง ขอบเขตอำนาจมาตรฐาน และการปฏิบัติงานของเจ้าหน้าที่ในกระบวนการยุติธรรมทั้งกระบวนการ เพื่อนำไปสู่การเพิ่มผลสัมฤทธิ์และมาตรฐานในการอำนวยความยุติธรรมแก่ประชาชนได้อย่างทั่วถึง สะดวก รวดเร็ว และมีประสิทธิภาพที่สอดคล้องตามหลักสากล

 **4. การวิจัยนวัตกรรมและนิติวิทยาศาสตร์ การประยุกต์ใช้ความรู้ทางวิทยาศาสตร์และเทคโนโลยีเพื่อประโยชน์ต่อการอำนวยความยุติธรรมและคลี่คลายคดี**

 **5.   การวิจัยพัฒนาและส่งเสริมมาตรการกระบวนการยุติธรรมทางเลือก และการมีส่วนร่วมในงานยุติธรรม**โดยศึกษาการนำกระบวนการยุติธรรมทางเลือกมาใช้ในกระบวนการยุติธรรม ทั้งก่อนพิจารณาคดี ระหว่างพิจารณาคดี และหลังการพิจารณาคดี และ

 **6. การวิจัยสร้างมาตรฐานและเพิ่มประสิทธิภาพในด้านกฎหมายและกระบวนการยุติธรรมสู่การรองรับการเป็นสมาชิกสมาคมประชาคมอาเซียน** โดยการศึกษาระบบกฎหมาย กระบวนการยุติธรรม สถาบัน องค์กร และหน่วยงานในกระบวนการยุติธรรมของประเทศสมาชิกประชาคมอาเซียนให้สอดคล้องกับเจตนารมณ์ หลักการ มาตรฐาน และพันธกรณีระหว่างกลุ่มประเทศเหล่านี้

|  |
| --- |
| **แต่งตั้ง** |

**15. เรื่อง เสนอชื่อผู้แทนคณะรัฐมนตรีเพื่อดำรงตำแหน่งกรรมาธิการวิสามัญกิจการสภานิติบัญญัติแห่งชาติ**

 คณะรัฐมนตรีมีมติรับทราบตามที่นายกรัฐมนตรีมอบหมายให้รัฐมนตรีประจำสำนักนายกรัฐมนตรี **(นายสุวิทย์ เมษินทรีย์)** เป็นผู้แทนคณะรัฐมนตรีเพื่อดำรงตำแหน่งกรรมาธิการในคณะกรรมาธิการวิสามัญกิจการสภานิติบัญญัติแห่งชาติ ตามที่สำนักเลขาธิการนายกรัฐมนตรีเสนอ

**16. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)**

 คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้งข้าราชการพลเรือนสามัญ สังกัดกระทรวงการต่างประเทศ ให้ดำรงตำแหน่งประเภทบริหารระดับสูง ตำแหน่งเอกอัครราชทูตประจำต่างประเทศ ซึ่งได้รับความเห็นชอบจากประเทศผู้รับแล้ว จำนวน 2 ราย ดังนี้

 1. **นายชัยณรงค์ กีรติยุตวงศ์** อัครราชทูต สถานเอกอัครราชทูต ณ กรุงย่างกุ้ง สาธารณรัฐแห่งสหภาพเมียนมา ดำรงตำแหน่ง เอกอัครราชทูต สถานเอกอัครราชทูต ณ กรุงไคโร สาธารณรัฐอียิปต์

 2. **นายภควัต ตันสกุล** อัครราชทูต สถานเอกอัครราชทูต ณ กรุงโตเกียว ญี่ปุ่น ดำรงตำแหน่ง เอกอัครราชทูต สถานเอกอัครราชทูต ณ กรุงกาฐมาณฑุ สหพันธ์สาธารณรัฐประชาธิปไตยเนปาล

 ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนผู้เกษียณอายุราชการ

**17. เรื่อง การแต่งตั้งข้าราชการพลเรือนสามัญประเภทบริหารระดับสูง (กระทรวงทรัพยากรธรรมชาติและสิ่งแวดล้อม)**

 คณะรัฐมนตรีมีมติอนุมัติตามที่กระทรวงทรัพยากรธรรมชาติและสิ่งแวดล้อมเสนอแต่งตั้งข้าราชการพลเรือนสามัญ สังกัดกระทรวงทรัพยากรธรรมชาติและสิ่งแวดล้อม ให้ดำรงตำแหน่งประเภทบริหารระดับสูง จำนวน 5 ราย ดังนี้

 1. **นายสุวัฒน์ เปี่ยมปัจจัย** รองอธิบดีกรมทรัพยากรน้ำบาดาล ดำรงตำแหน่ง ผู้ตรวจราชการกระทรวง สำนักงานปลัดกระทรวง

 2. **นายประลอง ดำรงค์ไทย** รองอธิบดีกรมป่าไม้ ดำรงตำแหน่ง ผู้ตรวจราชการกระทรวง สำนักงานปลัดกระทรวง

 3. **นางสาวจงจิตร์ นีรนาทเมธีกุล** รองอธิบดีกรมควบคุมมลพิษ ดำรงตำแหน่ง ผู้ตรวจราชการกระทรวง สำนักงานปลัดกระทรวง

 4. **นายอดิศร นุชดำรงค์** รองอธิบดีกรมอุทยานแห่งชาติ สัตว์ป่า และพันธุ์พืช ดำรงตำแหน่ง ผู้ตรวจราชการกระทรวง สำนักงานปลัดกระทรวง

 5. **นายสมชัย มาเสถียร** รองอธิบดีกรมป่าไม้ ดำรงตำแหน่ง ผู้ตรวจราชการกระทรวง สำนักงานปลัดกระทรวง

 ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนตำแหน่งที่ว่าง

**18. เรื่อง แต่งตั้งกรรมการผู้ทรงคุณวุฒิในคณะกรรมการบริหารศูนย์คุณธรรม**

 คณะรัฐมนตรีมีมติอนุมัติตามที่กระทรวงวัฒนธรรมเสนอแต่งตั้ง **นายณรงค์ สหเมธาพัฒน์** ดำรงตำแหน่งกรรมการผู้ทรงคุณวุฒิในคณะกรรมการบริหารศูนย์คุณธรรม แทน คุณหญิงสุพัตรา มาศดิตถ์ ที่ลาออกจากตำแหน่งเมื่อวันที่ 24 มีนาคม 2559 ทั้งนี้ ตั้งแต่วันที่ 4 มกราคม 2560 เป็นต้นไป และให้มีวาระการดำรงตำแหน่งเท่ากับวาระที่เหลืออยู่ของคณะกรรมการที่คณะรัฐมนตรีได้มีมติแต่งตั้งไว้แล้ว

**19. เรื่อง แต่งตั้งข้าราชการการเมือง (นายเจริญรัฐ ฉิมสำราญ และ นายสุพจน์ มัฆวิบูลย์)**

 คณะรัฐมนตรีมีมติเห็นชอบตามที่รัฐมนตรีว่าการกระทรวงคมนาคมเสนอแต่งตั้งข้าราชการการเมือง จำนวน 2 คน ดังนี้

 1. **นายเจริญรัฐ ฉิมสำราญ** ดำรงตำแหน่งที่ปรึกษารัฐมนตรีช่วยว่าการกระทรวงคมนาคม (นายพิชิต อัคราทิตย์)

 2. **นายสุพจน์ มัฆวิบูลย์** ดำรงตำแหน่งผู้ช่วยเลขานุการรัฐมนตรีว่าการกระทรวงคมนาคม ปฏิบัติหน้าที่เลขานุการรัฐมนตรีช่วยว่าการกระทรวงคมนาคม (นายพิชิต อัคราทิตย์)

 ทั้งนี้ ตั้งแต่วันที่ 4 มกราคม 2560 เป็นต้นไป

**20. เรื่อง การแต่งตั้งผู้รักษาราชการแทนรัฐมนตรีว่าการกระทรวงศึกษาธิการ**

 คณะรัฐมนตรีมีมติอนุมัติเป็นหลักการมอบหมายให้รัฐมนตรีช่วยว่าการกระทรวงศึกษาธิการ เป็นผู้รักษาราชการแทนรัฐมนตรีว่าการกระทรวงศึกษาธิการ ในกรณีที่ไม่มีผู้ดำรงตำแหน่งรัฐมนตรีว่าการกระทรวงศึกษาธิการ หรือมีแต่ไม่อาจปฏิบัติราชการได้ ตามลำดับ ตามที่กระทรวงศึกษาธิการเสนอ ดังนี้ 1. พลเอก สุรเชษฐ์ ชัยวงศ์ 2. หม่อมหลวงปนัดดา ดิศกุล ทั้งนี้ ตั้งแต่วันที่ 4 มกราคม 2560 เป็นต้นไป

**21. เรื่อง การแต่งตั้งข้าราชการการเมือง [ตำแหน่งเลขานุการรัฐมนตรีประจำสำนักนายกรัฐมนตรี (นายออมสิน ชีวะพฤกษ์) (รองศาสตราจารย์กัณวีร์ กนิษฐ์พงศ์)]**

 คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอแต่งตั้ง **รองศาสตราจารย์ กัณวีร์ กนิษฐ์พงศ์**เป็นข้าราชการการเมือง ตำแหน่งเลขานุการรัฐมนตรีประจำสำนักนายกรัฐมนตรี (นายออมสิน ชีวะพฤกษ์)ทั้งนี้ ตั้งแต่วันที่ 4 มกราคม 2560 เป็นต้นไป

ั